नेसनल चेस च्याम्पियनसिप राजधानीमा शनिबारदेखि
नेपाल बुद्धिचाल महासंघ र लुम्बिनी इभेन्ट म्यानेजमेन्टको संयुक्त आयोजनामा नेसनल चेस च्याम्पियनसिप भोलि शनिबारदेखि हुने भएको छ ।यही जेठ २४ गतेसम्म लाजिम्पाटस्थित होटल ले हिमालयमा चल्ने च्याम्पियनसिपमा खुलातर्फ २४ औं  संस्करण र महिलातर्फ नवौंमा प्रतिस्पर्धा हुनेछ । राउन्ड रोबिनका आधारमा हुने प्रतियोगिताको दुवै विधामा १२–१२ खेलाडी प्रतिस्पर्धी हुनेछन् ।
काठमाडौँ — नेपाल बुद्धिचाल महासंघ र लुम्बिनी इभेन्ट म्यानेजमेन्टको संयुक्त आयोजनामा नेसनल चेस च्याम्पियनसिप भोलि शनिबारदेखि हुने भएको छ ।यही जेठ २४ गतेसम्म लाजिम्पाटस्थित होटल ले हिमालयमा चल्ने च्याम्पियनसिपमा खुलातर्फ २४ औं  संस्करण र महिलातर्फ नवौंमा प्रतिस्पर्धा हुनेछ । राउन्ड रोबिनका आधारमा हुने प्रतियोगिताको दुवै विधामा १२–१२ खेलाडी प्रतिस्पर्धी हुनेछन् ।त्यसमा २३ औं राष्ट्रिय प्रतियोगिताका पदक विजेता रुपेश जैसवाल, उपविजेता क्षितिज भण्डारी र सूरवीर लामा तथा सातौं राष्ट्रिय च्याम्पियनसिपअन्तर्गत महिला विजेता फिडे मास्टर सुजना लोहनी, उपविजेता सुशीला गुरुङ र शान्ति धिमालले प्रतिस्पर्धा गर्नेछन् ।तथापि हाल सूरवीर थाइल्यान्ड र सुजना अस्ट्रेलियामा रहेक कारण उनीहरूको स्थानमा वैकल्पिक खेलाडीमा खुलातर्फ सुशील चौधरी र प्रसन्न किवनायोले खेल्ने आयोजकले जनाएको छ । साथै नेसनल ‘बी’ च्याम्पियनसिपबाट छानिएका ९–९ महिला र पुरुष खेलाडीको सहभागिता रहनेछ ।पुरुषतर्फ पुरुषोत्तम सिलवाल, मिलन लामा, केशव श्रेष्ठ (क्यान्डिडेट मास्टर), ललितपुरका सुरोज महर्जन, झापाका प्रकाशचन्द्र नेपाल, काठमाडौंका प्रेमकृष्ण महर्जन, झापाका राजन सुवेदी, दोलखाका राजीव कार्की र काठमाडौंका सुश्रुत दाहाल छन् । महिलातर्फ झापाकी कृतिसारा अधिकारी, काठमाडौंकी सिन्दिरा जोशी, रिया श्रेष्ठ, कास्कीकी पूजा भण्डारी, काठमाडौंकी विनिता कपाली, भक्तपुरकी अंशुदिल प्रजापति, झापाकी पूनम प्रसाईं, भक्तपुरकी श्रेया दुवाल र सविना गुज छन् ।प्रतियोगिता विजेताले आगामी फिडे जोन ३.२ चेस च्याम्पियनसिप तथा कन्टिनेन्टलमा सहभागिता जनाउन पाउनेछन् । यसै प्रतियोगिताबाट हंगेरीको बुढापेस्टमा हुने ४५ औं चेस ओलम्पियाडका लागि पुरुषतर्फ तीन र महिलातर्फ ४ खेलाडीको पनि छनोट गरिने जनाइएको छ । नेपाल बुद्धिचाल महासंघका अनुसार चेस ओलम्पियाडमा नेपालबाट महिला र पुरुष दुवैतर्फ ५–५ खेलाडीको सहभागिता हुनेछ । त्यसमा उच्च रेटेड खेलाडी खुलामा विवेक लामा र महिलामा सुजना लोहनी तथा फिडे मास्टर रुपेश जैशवाल २३ औं राष्ट्रिय प्रतियोगिता विजेताको हैसियतमा छनोट भइसकेका छन् । प्रत्येक वर्ष आयोजना हुने नेसनल च्याम्पियनसिपमा शीर्ष ३ मा रहने खेलाडीले आगामी वर्ष हुने २५ औं खुला तथा दसौं महिला राष्ट्रिय च्याम्पियनसिपमा सहभागिता सुनिश्चित गर्नेछन् भने अन्य खेलाडीले नेसनल ‘बी’ मा प्रतिस्पर्धा गर्न पाउनेछन् । च्याम्पियनसिपको अनुमानित खर्च १३ लाख ५० हजार रहेको छ ।च्याम्पियनसिपको मुख्य प्रायोजन दिव्यांश मल्टी प्रोडक्सनले गर्नेछ भने सह–प्रायोजकमा रुक्मणि टुर्स एन्ड ट्राभल्स छ । प्रायोजकमा नेपाल टेलिकम, वर्ल्ड लिंक कम्युनिकेसन र प्रभु बैंक रहेको लुम्बिनी इभेन्ट म्यानेजमेन्टका अध्यक्ष सुवोधराज सेर्पालीले जनाए । बुद्धिचाल महासंघका अध्यक्ष हेराकाजी महर्जनले ओलम्पियाडमा सहभागी हुने खेलाडीलाई विशेष प्रशिक्षणको व्यवस्था मिलाइने बताएका छन् । विगतको संस्करणमा नेपाली खेलाडी ओलम्पियाडको पदक नजिक पुगे पनि पदकबाट भने वञ्चित रहँदै आएको स्मरण गर्दै उनले यसपालि नेपाली खेलाडीले ओलम्पियाडमा उपाधि जित्ने गरी तयारी गर्ने दाबी गरे ।